《书带轩诗为郑同夫赋》
元代·刘崧

读书何所，西山之阳。崇轩朝跻，其云苍苍。有草有草，垂带而厉。

匪伊垂之，君子所萟。濯以甘雨，扬之谷风。有蔚其苗，则靡所同。

人亦有言，匪韭匪薤。不有君子，孰曰书带。在昔孔圣，仰钻庖羲。

或韦其编，亦三绝之。我乐我书，爰启其纽。我其藏之，或系于肘。

相彼良苗，亦绵其藨。譬之树兰，毋混彼艾萧。我思不其，远而莫至。

宜尔孙子，是有是似。尚勿剪薙之，以蕃厥世。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。